
Στο πλαίσιο της έναρξης εφαρμογής του ΕΣΠΑ 2007-13 στον τομέα της Έρευνας, Τεχνολογίας και Καινοτομίας, καθώς και της πολιτικής της ΓΓΕΤ, της ΕΥΔ-ΕΠΑΕ και του Υπουργείου Ανάπτυξης γενικότερα για τη δημόσια διαβούλευση όλων των δράσεων πριν από την επίσημη προκήρυξή τους, ξεκινάει σήμερα  η δημόσια διαβούλευση της  δράσης  «Συνεργασία»

Βασικό στόχο της δράσης «Συνεργασία» αποτελεί η βελτίωση της ανταγωνιστικότητας και της εξωστρέφειας των επιχειρήσεων, η ενίσχυση της απασχόλησης και  της ποιότητας ζωής μέσω  της υλοποίησης έργων  Ε&ΤΑ σε συγκεκριμένους τομείς και δραστηριότητες που: α/ ενδιαφέρουν τον παραγωγικό ιστό της χώρας και θα συμβάλουν άμεσα ή έμμεσα στην παραγωγή νέων ή βελτιωμένων προϊόντων και υπηρεσιών και στη διείσδυση σε νέες αγορές, β/ υποστηρίζουν τις ανάγκες της κοινωνίας και των πολιτικών σε διάφορους τομείς όπως υγεία, ενεργειακή πολιτική, περιβαλλοντική πολιτική, γ/ παράγουν νέα γνώση που μπορεί να αξιοποιηθεί.

Η παρούσα προκήρυξη της δράσης αφορά τις εξής  δύο πράξεις:

Πράξη Ι: Συνεργατικά έργα μικρής και μεσαίας κλίμακας (έργα συνολικού προϋπολογισμού από 300.000  έως 1.000.000 €, χρονικής διάρκειας 24-36 μηνών, ελάχιστος αριθμός φορέων τρεις εκ των οποίων τουλάχιστον ο ένας θα είναι επιχείρηση)

Πράξη ΙΙ: Συνεργατικά έργα μεγάλης κλίμακας (έργα συνολικού προϋπολογισμού από 1.000.000 έως 3.000.000 €, χρονικής διάρκειας 36-60 μηνών, ελάχιστος αριθμός φορέων πέντε, εκ των οποίων τουλάχιστον οι δύο θα είναι επιχειρήσεις)

Η παρούσα πρόσκληση υποβολής προτάσεων αφορά για την κάθε πράξη πολύ συγκεκριμένους Ε&Τ τομείς.  Σημειώνεται όμως ότι για την κάθε περιφέρεια μετάβασης και τις οκτώ περιφέρειες του στόχου 1 έχουν δεσμευθεί συγκεκριμένα κονδύλια. Η συνολική Δημόσια Δαπάνη της δράσης και για τις δύο πράξεις  της παρούσας πρόσκλησης, η οποία θα προκηρυχθεί το Μάιο του 2009 με καταληκτική ημερομηνία υποβολής προτάσεων την  20/7/09, θα ανέλθει σε  74 εκ. €. Ο συνολικός προϋπολογισμός εκτιμάται ότι θα ανέλθει σε 95 εκ.€.

Και οι δύο πράξεις της δράσης απευθύνονται σε  συμπράξεις επιχειρήσεων κάθε μεγέθους, ερευνητικών κέντρων, ινστιτούτων, ΑΕΙ, τεχνολογικών και άλλων φορέων. Σημειώνεται όμως ότι οι βασικοί αποδέκτες (ομάδες στόχοι)  της δράσης είναι οι επιχειρήσεις ανεξαρτήτως μεγέθους και οι ερευνητικοί φορείς (Πανεπιστήμια, ΤΕΙ, Ερευνητικά κέντρα, Ινστιτούτα).

Αναλυτική περιγραφή της δράσης περιλαμβάνεται στο συνημμένο Οδηγό Εφαρμογής,

Η πράξη χρηματοδοτείται από το Επιχειρησιακό Πρόγραμμα «Ανταγωνιστικότητα & Επιχειρηματικότητα» - ΕΠΑΝ ΙΙ και τα Επιχειρησιακά Προγράμματα των Περιφερειών σε μετάβαση (Αττική, Κεντρική Μακεδονία, Δυτική Μακεδονία, Στερεά Ελλάδα, Νότιο Αιγαίο), του ΕΣΠΑ 2007-13 και καλύπτει όλη τη χώρα.

 Παρακαλούμε για τυχόν σχόλια και παρατηρήσεις σας ως προς το περιεχόμενο της δράσης και των επιμέρους πράξεων για την οριστικοποίηση του οδηγού εφαρμογής, έτσι ώστε η επικείμενη προκήρυξη να καταστεί όσο το δυνατόν πιο αποτελεσματική και να ανταποκρίνεται καλύτερα στις ανάγκες σας. Σημειώνεται ότι,  από πλευράς μας η δράση σχεδιάστηκε με τρόπο ώστε να προσαρμόζεται στα νέα δεδομένα σε διεθνές και Ευρωπαϊκό επίπεδο, να παρέχει ευελιξία στους δικαιούχους για την υλοποίηση του ερευνητικού τους έργου και να περιορίσει τη «γραφειοκρατία». Στα σχόλια σας,  θα θέλαμε παρατηρήσεις τόσο για τα σημεία για τα οποία θεωρείτε ότι χρήζουν τροποποίησης όσο και για τα σημεία που θεωρείτε ως ισχυρά σημεία της προκήρυξης και επιθυμείτε να διατηρηθούν αναλλοίωτα. Αμέσως μετά την ολοκλήρωση της διαβούλευσης,  η ΓΓΕΤ θα προχωρήσει στην διαμόρφωση του τελικού σχεδίου του Οδηγού εφαρμογής και στην προκήρυξη της πράξης.

Καταληκτική ημερομηνία της διαβούλευσης: 11-5-2007.

Τα σχόλιά σας θα διαβιβάζονται στην ηλεκτρονική διεύθυνση f.karagkouni@gsrt.gr
Επικοινωνία - διευκρινήσεις: Ν. Πρέκας, Φωτεινή  καραγκούνη,  Αλίκη Παππά
Τηλ.: 210-7458 000 ή 210-7458081 (Πρέκας), ή 210-7458072 (Καραγκούνη) ή 210-7458056 (Παππά) 
Fax:  210-7711427

Υπουργείο Ανάπτυξης
Γενική Γραμματεία Έρευνας και Τεχνολογίας
Μεσογείων 14-18, 

